Nova zgrada UN-a, izazov za najbolje svjetske arhitekte (22/8/03) - 2003-08-21
The United Nations Development Corporation u finalnoj je fazi izbora najboljeg rješenja novog sjedišta Ujedinjenih naroda
Prije nešto više od 50 godina, arhitektonski natječaj Ujedinjenih naroda za gradnju sjedišta ove organizacije na Manhattanu okupio je neka od najvećih svjetskih imena, poput Le Corbusiera i Oscara Neimeyera. Rezultat - zgrada koja je ubrzo postala simbol modernizma u arhitekturi. Svjetskoj organizaciji danas treba više mjesta, pa se opet obratila nekim od velikana suvremene arhitekture. The United Nations Development Corporation, ustanova koju su osnovali grad New York i istoimena savezna država, u finalnoj su fazi izbora najboljeg rješenja novog sjedišta Ujedinjenih naroda. Kako piše , nova zgrada će se nalaziti na raskršću Prve avenije i 42 ulice, nešto južnije od sadašnjeg sjedišta svjetske organizacije. Na tom je mjestu danas dječje igralište i ventilacijsko postrojenje obližnjeg tunela koji povezuje Manhattan i Queens. Na natječaj su bila pozvana sva 23 laureata Nagrade Pritzker, koja se smatra najprestižnijom nagradom u branši. Neki od dobitnika nisu se željeli natjecati - među njima i Robert Venturi, I.M. Pei i Frank Ghery. Četiri finalista za arhitektonsko rješenje novog sjedišta Ujedinjenih naroda su Richard Meier iz New Yorka, Fumihiko Maki iz Tokija, Norman Foster iz Londona i Kevin Roche iz Hamdena, Connecticut. Nova glavna zgrada Ujedinjenih naroda omogućit će i konsolidaciju osoblja svjetske organizacije, kao i njegovu centralizaciju, jer sada - zbog nestašice prostora u "staroj" zgradi - mnogi službenici UN-a rade u više uredskih zgrada na Manhattanu.